b'\n_START_ARTICLE_\nStonehenge\n_START_SECTION_\nKako so kamne preva\xc5\xbeali v Stonehenge?\n_START_PARAGRAPH_\nV bli\xc5\xbeini Stonehengea ni ne pe\xc5\xa1\xc4\x8denjaka ne modrega kamna. Najblji\xc5\xbeji kraj, kjer bi lahko pri\xc5\xa1li do kamnov, je oddaljen 30 km. Le kako so lahko ljudje prena\xc5\xa1ali ogromne balvane po hriboviti pokrajini, \xc5\xa1e posebno v \xc4\x8dasu, ko \xc5\xa1e niso poznali koles? Arheologi menijo, da so podnje postavljali obsekana debla, po katerih je lahko kamen drsel. Breme bi lahko vlekli bodisi ljudje bodisi voli ali pa oboji. Leta 1923 je neki geolog odkril, da ve\xc4\x8dina modrega kamenja izhaja iz gorovja Preseli v Walesu, ki je oddaljeno ve\xc4\x8d kot 200 km. Nih\xc4\x8de ne ve, kako so ga prenesli v Stonehenge. Nekateri pravijo, da deloma po vodi, deloma po suhem. Po neki drugi domnevi je modri kamen pripotoval po \xc4\x8dvrstih ledenih ploskvah \xc5\xbee v \xc4\x8dasu ledene dobe na tiso\xc4\x8de let pred tem. \xc4\x8ce teorija dr\xc5\xbei, jim kamnov ni bilo treba vle\xc4\x8di dale\xc4\x8d. Vendar nikjer blizu Stonehengea niso na\xc5\xa1li niti ko\xc5\xa1\xc4\x8dka modrega kamna, malo verjetno pa se zdi, da bi za spomenik porabili \xc4\x8disto vse kamne do zadnjega, ki jim je bil na voljo.\n_START_SECTION_\nKako so kamen spravili na njegovo mesto?\n_START_PARAGRAPH_\nPostavitelji Stonehengea si pri postavljanju masivnih kamnov niso mogli pomagati z mehanskimi \xc5\xbeerjavi ali velikimi dvigali. Vse so morali opraviti ro\xc4\x8dno._NEWLINE_Leta 1901 se je eden od velikih pe\xc5\xa1\xc4\x8denjakovih balvanov \xc5\xbee tako nevarno nagibal, da ga je bilo treba zravnati v prvoten polo\xc5\xbeaj. Postopek obnove je odkril nekatere podrobnosti o tem, na kak\xc5\xa1en na\xc4\x8din so kamne sploh postavili. Najprej so delavci v apnen\xc4\x8dasta tla s sekirami iz jelenovih rogov skopali luknjo. Ena stran je bila skopana navpi\xc4\x8dno navzdol, druga pa je imela rahel nagib, tako da je kamen zdrsel v luknjo. Potem so balvan dvignili, luknjo pa zasuli s kamenjem, kredo in zemljo, tako da je obstal pokonci. Ne vemo sicer, na kak\xc5\xa1en na\xc4\x8din so postavitelji dvigovali kamne pokonci, vendar nekateri menijo, da so si pomagali s sistemom vrvi in lesenih odrov._NEWLINE_Med obnovitvenimi deli so med kamenji na\xc5\xa1li tudi nekaj izvirnega orodja: kremenasto orodje, ko\xc5\xa1\xc4\x8dke jelenovih rogov, ve\xc4\x8dje in manj\xc5\xa1e tolka\xc4\x8de, med katerimi so tudi velikanske pe\xc5\xa1\xc4\x8denjakove macole, te\xc5\xbeke od 18 do 27 kg. To je bilo orodje, s katerim so takrat lomili, oblikovali in gladili balvane. Kovinskega niso imeli._NEWLINE_Kako so na pokon\xc4\x8dne kamne polagali pre\xc4\x8dnike, ni znano.\n_START_SECTION_\nKaj se je dogajalo v Stonehengeu?\n_START_PARAGRAPH_\nStonehenge je le eden izmed ve\xc4\x8d sto spomenikov, ki se dvigajo nad salysburyjsko ni\xc5\xbeino. Nekatere podobno kot Stonehenge obdaja jarek z nasipom, druge sestavljajo okrogle ali podolgovate gomile. Med nenavadnimi spomeniki so tudi t. i. cursi, sestavi vzporednih jarkov in nasipov. _NEWLINE_Ve\xc4\x8dina arheologov se strinja, da so bili spomeniki prizori\xc5\xa1\xc4\x8de obredov. Na mnogih so na\xc5\xa1li grobi\xc5\xa1\xc4\x8da, kar zadeva artefakte, pa jih je bilo bolj malo. Mo\xc5\xbeno je, da so se v ve\xc4\x8djih strukturah, kakr\xc5\xa1en je Stonehenge, \xc4\x8dlani poljedelskih skupnosti zbrali ob posebnih prilo\xc5\xbenostih, zlasti ob poletnem in zimskem solsticiju. Sonce ob poletnem son\xc4\x8dnem obratu vzhaja - in ob zimskem zahaja - vzdol\xc5\xbe osi, ki spomenik simetri\xc4\x8dno deli na pol. Morda pa so bili obredi posve\xc4\x8deni slavljenju plodne zemlje, ki jih je - preko \xc5\xbeivali in rastlin - prehranjevala. Zanesljivo vemo, da Stonehengea niso postavili Druidi. Ko so se Druidi pojavili v Angliji, je bil Stonehenge \xc5\xbee ve\xc4\x8d sto let zapu\xc5\xa1\xc4\x8den. Postavljanje Stonehengea in drugih megalitskih spomenikov je bil velikanski podvig, ki je terjal milijone ur dela. Nekateri arheologi menijo, da bi lahko \xc5\xa1lo za ozemeljska znamenja, ki so ozna\xc4\x8devala meje podro\xc4\x8dja pod nadzorom mo\xc4\x8dnega glavarja._NEWLINE_Tega, kaj se je dogajalo v Stonehengeu, ne vemo, lahko pa na podlagi najdenih dokazov ponujamo verjetne razlage.\n_START_SECTION_\nLegenda o Stonehengu\n_START_PARAGRAPH_\nLegendo je napisal pisatelj iz 12. stoletja - Geoffrey iz Monmoutha v knjigi History of the Kings of Britain. Govori o tem, da je v petem stoletju Saxonski poglavar Helgest pobil 300 Britanskih velika\xc5\xa1ev. Kralj Aurelius Ambrosius je hotel ustvariti sprejemljiv spomenik zanje. Merlin mu je predlagal, da gredo na Irsko in prestavijo Velikanski Kamniti Obro\xc4\x8d iz tam v Britanijo. Geoffrey iz Monmoutha pravi, da so ta obro\xc4\x8d iz Afrike na Irsko prinesli velikani. Kamni so bili postavljeni na gori Killarus, kjer so izvajali razli\xc4\x8dne rituale. Ko so Britanci kon\xc4\x8dno pri\xc5\xa1li, so ugotovili, da ne morejo prestaviti kamnov. Takrat pa je Merlin ugotovil, da bi jim lahko pomagala njegova magija. Od\xc5\xa1li so nazaj v Britanijo in postavili obro\xc4\x8d nazaj okoli skupnega groba pobitih tristotih Britanskih velika\xc5\xa1ev. Zgodba nam \xc5\xa1e pove, da so bili tam pokopani tudi Aurelius, Uther in Arturjev naslednik Constantine.'